
Négyzetrácsban elhelyezett kvantumbitek megszólítása

A félvezetőkben megvalósított spin-alapú kvantumbitek a jövő kvantumszámítógépeinek alapjául szolgálhatnak [1]. Az EDSR (electrically driven spin resonance) [2] egy jól bevált módszer a kvantumbitek vezérlésére, azonban egy problémába ütközik, nehezen skálázható az így működtetett rendszer. Erre egy lehetséges megoldás a négyzetrácsos elrendezése a kvantumbiteknek (crossbar architecture) [3], kevés vezérlő elektróda mellett. A dolgozatban elméleti úton vizsgáljuk az EDSR bikromatikus változatát [4], mely egy négyzetrácsos elrendezésben teszi lehetővé a kvantumbitek szelektív vezérlését, kevés elektróda használatával. Két különböző frekvenciájú vezérlő elektromos impulzust alkalmazunk, amelyek frekvenciáinak összege megegyezik a kvantumbit Larmor-frekvenciájával. Egy kettős kvantumdotba csapdázott elektronnak a spinjét használjuk kvantumbitként (flopping-mode qubit) [5] spin-pálya kölcsönhatás segítségével. Kiszámoljuk a Rabi frekvenciának és a Bloch-Siegert eltolódásnak a függését a rendszer paramétereitől, illetve bemutatjuk a bikromatikus EDSR alkalmazásait, a szelektív vezérlést és az egyqubites műveletek párhuzamos végrehajtását ezen a kétdimenziós kvantumbit rácson. Az analitikus eredményeket numerikus szimulációkkal erősítjük meg.

